Együttes fellépés

(1996. november 22.)

amelyet a Tanács az Európai Unióról szóló szerződés J.3. cikke alapján fogadott el a Nagy Tavak régiójáról

(96/669/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak J.3. cikkére,

tekintettel az Európai Tanács 1996. június 21-én és 22-én Firenzében tartott ülésének következtetéseire,

tekintettel az Európai Unió Ruandával szembeni célkitűzéseiről és prioritásairól szóló, 1994. október 24-i közös álláspontra,

tekintettel az 1996. október 28-i ülésen, valamint a fejlesztési együttműködésért és humanitárius segélyért felelős miniszterek 1996. november 7-i, a kelet-zairei helyzettel foglalkozó rendkívüli ülésén elfogadott nyilatkozatokra,

mivel az Egyesült Nemzetek Szervezetének Biztonsági Tanácsa 1996. november 9-én és 15-én elfogadta az 1078. illetve 1080. számú határozatokat; mivel ezeket a határozatokat végre kell hajtani;

elismerve az afrikai államok a Nagy Tavak régiójában fennálló válság megoldásához történő hozzájárulásának jelentőségét;

mivel az Európai Unió, a Nagy Tavak régiójába küldött rendkívüli követének építő jellegű tevékenysége folytán jelenleg is részt vesz a válság megoldásának keresésében;

mivel az Európai Uniónak a válság megoldása érdekében tett erőfeszítéseit a Biztonsági Tanács vonatkozó határozataival összhangban be kell építenie a nemzetközi közösség tevékenységébe;

mivel a Tanács a mai napon e közös fellépéssel egyidejűleg határozatot fogadott el, amelyben felkéri a Nyugat-európai Uniót, hogy dolgozza ki és hajtsa végre ennek az együttes fellépésnek a védelmi vonatkozású konkrét kérdéseit,

ELFOGADTA EZT AZ EGYÜTTES FELLÉPÉST:

1. cikk

Az Európai Unió támogatja az Egyesült Nemzetek Szervezetének Biztonsági Tanácsa által hozott vonatkozó határozatok sürgős végrehajtását annak érdekében, hogy lehetővé tegye humanitárius segély nyújtását Kelet-Zaire számára, és megkönnyítse a menekültek önkéntes hazatelepülését származási országukba, illetve a lakhelyüket elhagyni kényszerült személyek hazatelepülését. A Közösség és a tagállamok az általuk megfelelőnek ítélt formában járulnak hozzá a határozatok végrehajtásához, és ezeket a módokat az ezen együttes fellépésben foglaltak szerint összehangolják. Az Európai Unió újra megerősíti, hogy kiemelten kell foglalkozni a menekültek származási országukba való visszatérésével, és ennek érdekében minden akadályt le kell küzdeni. Megerősíti szándékát, hogy kész támogatni Ruandát a ruandai menekültek hazatelepüléséhez szükséges alapvető feltételek megteremtésében.

2. cikk

Az Egyesült Nemzetek Szervezete koordinációjának támogatásával összefüggésben a Tanács megállapítja, hogy a Bizottság gondoskodik a Közösség és a tagállamok erőfeszítéseinek összehangolásáról annak érdekében, hogy a kelet-zairei menekülteknek és lakhelyüket elhagyni kényszerült személyeknek szánt humanitárius segély nyújtására és célba juttatására sürgősen sor kerüljön.

3. cikk

Figyelembe véve a tagállamoknak a humanitárius és katonai segélyhez nyújtott önkéntes hozzájárulásait, a tagállamok a Tanács keretében egyeztetnek és együttműködnek a nemzetközi erőkben való afrikai részvétel támogatásához nyújtott önkéntes hozzájárulásuk ügyében az Egyesült Nemzetek Szervezete Biztonsági Tanácsának vonatkozó határozataival összhangban.

4. cikk

Az ezen együttes fellépés célkitűzéseihez való közösségi hozzájárulás finanszírozása tekintetében a Tanács megállapítja, hogy a Bizottság megvizsgálja a lehetőségeket, és megfelelő javaslatokat tesz.

5. cikk

Az Európai Unió fokozza a stabilitás helyreállítása érdekében tett erőfeszítéseit a Nagy Tavak régiójában, különösen a demokratikus intézmények felállításának és az emberi jogok tiszteletben tartásának ösztönzésével. Újólag megerősíti, hogy a Nagy Tavak régiójának békéjéről, biztonságáról és fejlesztéséről szóló, az ENSZ és az Afrikai Egységszervezet védnöksége alatt tartandó nemzetközi konferencia döntő szerepet játszik a régió válságának tartós rendezésében. Felkér minden felet, hogy növelje erőfeszítéseit egy ilyen konferencia megtartása érdekében.

6. cikk

Ez az együttes fellépés az elfogadásának napján lép hatályba.

7. cikk

Ezt az együttes fellépést a Hivatalos Lapban ki kell hirdetni.

Kelt Brüsszelben, 1996. november 22-én.

a Tanács részéről

az elnök

J. Burton

--------------------------------------------------